Άρνολντ Σβαρτσενέγκερ

Ο **Άρνολντ Άλοις Σβαρτσενέγκερ** (αγγλικά: *Arnold Alois Schwarzenegger*, 30 Ιουλίου 1947) είναι αυστριακής καταγωγής Αμερικανός ηθοποιός, επιχειρηματίας, φιλάνθρωπος, παραγωγός ταινιών, πρώην αθλητής και πρώην πολιτικός που υπηρέτησε ως 38ος Κυβερνήτης της Καλιφόρνιας από το 2003 έως το 2011. Είναι μέλος του Ρεμπουμπλικανικού Κόμματος.Υπήρξε για 8 χρόνια κυβερνήτης της Καλιφόρνιας. Πριν γίνει πολιτικός, είχε διαγράψει καριέρα ως επαγγελματίας αθλητής σωματοδόμησης και ως ηθοποιός. Έχει πρωταγωνιστήσει σε πολλές επιτυχημένες ταινίες δράσης, μεταξύ των οποίων οι *[[Κόναν ο Βάρβαρος (ταινία, 1982)|Κόναν ο Βάρβαρος]]* (1982), *[[Ο Εξολοθρευτής]]* (1984), *[[Commando (ταινία, 1985)|Κομάντο]] (1985)*, *[[Ο Κυνηγός]]* (1987), *[[Ολική επαναφορά]]* (1990) και *[[Εξολοθρευτής 2: Μέρα Κρίσης]]* (1991). 

## Βιογραφικό
[thumb|upright=1.4|Ο Σβάρτσενέγκερ με τον Πρόεδρο των Ηνωμένων  Πολιτειών [Ρόναλντ Ρήγκαν στις 23 Αυγούστου 1984.]]
Ο Άρνολντ Σβαρτσενέγκερ γεννήθηκε στις 30 Ιουλίου 1947 στο μικρό χωριό Ταλ, κοντά στο Γκρατς της Αυστρίας. Ήταν το δεύτερο παιδί του χωροφύλακα Γκούσταβ Σβαρτσενέγκερ (1907–1972) και της Αουρίλια, το γένος Γιάντρνυ (1922–1998). Οι γονείς του είχαν παντρευτεί στις 20 Οκτωβρίου 1945 στο Μίρτζστεγκ. Ο Άρνολντ και ο μεγαλύτερος του αδερφός, ο Μάινχαρντ, μεγάλωσαν σε περιβάλλον αυστηρό, όπως άρμοζε σε εκείνη την εποχή. Οι χειροδικίες από τον πατέρα του ήταν σχεδόν καθημερινές. Γι' αυτό και όταν έφθασε στην εφηβεία διέκοψε τις σχέσεις του με τον πατέρα του. Το 1953 μπήκε στο τοπικό δημοτικό σχολείο, και το 1957 συνέχισε στην πρωτοβάθμια εκπαίδευση (Hauptschule) στο Γκρατς. Σε μικρή ηλικία ασχολήθηκε με το ποδόσφαιρο, αλλά στα δεκαπέντε του άρχισε bodybuilding σε ένα τοπικό γυμναστήριο της περιοχής όπου ζούσε.
Τον Σεπτέμβριο του 1968 μετανάστευσε στην Αμερική, όπου τη δεκαετία του 1970 έγινε εκατομμυριούχος ως μεσίτης ακινήτων. Στην αρχή της δεκαετίας του 1970 συνέβησαν δύο τραγικά γεγονότα, αφού στις 20 Μαΐου του 1971 σκοτώθηκε ο αδερφός του σε αυτοκινητιστικό δυστύχημα, και την 1η Δεκεμβρίου τον επόμενο χρόνο πέθανε ο πατέρας του από εγκεφαλικό. 

Το 1973 άρχισε να μορφώνεται, παρακολουθώντας μαθήματα οικονομικών σε διάφορα πανεπιστήμια του Γουινσκόνσιν, από όπου και αποφοίτησε το 1979.

Κέρδισε τον τίτλο στο διαγωνισμό *Mr. Olympia* από το 1970 έως το 1975 και στη συνέχεια ξανά το 1980. Μέσω των ταινιών του έδωσε στο άθλημα του bodybuilding ώθηση και αναγνώριση. Θεωρείται από πολλούς μέχρι και σήμερα ο καλύτερος bodybuilder όλων των εποχών και ο αθλητής με την καλύτερη σωματική διάπλαση. Ο μυικός όγκος του ήταν πολύ πιο μπροστά από ό,τι αυτός των αντιπάλων του. Έχει κερδίσει επίσης το Mr. Universe πέντε φορές. Κέρδισε τον πρώτο του τίτλο στα 18 του, "Junior Mr. Europe" στη Στουτγκάρδη. Στη συνέχεια εγκαταστάθηκε στο Μόναχο και έπειτα στο Λονδίνο. Το πρώτο του έπαθλο στο Mr. Universe το 1967 σε ηλικία 20 ετών ήταν το εισιτήριό του για την Αμερική και το Λος Άντζελες όπου και μετανάστευσε το 1968.

Εκεί προπονήθηκε στο γυμναστήριο "Gold's Gym" και γνωρίστηκε με τον Τζο Γουίντερ (γνωστός ως Γουάιντερ στην Ελλάδα), τον εκδότη του αμερικανικού περιοδικού "Muscle and Fitness". Έγινε επίσης στενός φίλος με τον δύο φορές Mr. Olympia, Φράνκο Κολόμπου. Η πρώτη του συμμετοχή στο Mr. Olympia ήταν το 1969 όταν και νικήθηκε από τον Σέρτζιο Ολίβα, καταλαμβάνοντας τη 2η θέση, αλλά την επόμενη χρονιά κέρδισε τον τίτλο, κατορθώνοντας να γίνει ο πρώτος αθλητής που κέρδισε τον τίτλο σε τόσο νεαρή ηλικία. Αυτό το ρεκόρ το κατέχει μέχρι και σήμερα. Η δεκαετία του 1970, στην οποία και κυριάρχησε στο αγωνιστικό bodybuilding, έχει ονομαστεί η "Χρυσή Εποχή του Bodybuilding". Το 1975, μετά την έκτη του νίκη στον διαγωνισμό, δήλωσε την αποχώρησή του από το επαγγελματικό bodybuilding, την οποία όμως και απέσυρε το 1980 με τη συμμετοχή του στο Mr. Olympia που γινόταν τότε στο Σίδνεϋ της Αυστραλίας, κερδίζοντας τον τίτλο για τελευταία φορά, χωρίς να είναι ωστόσο σε τόσο καλή φυσική κατάσταση όσο στο παρελθόν.

Στο τέλος της αγωνιστικής του καριέρας, ο Άρνολντ έγραψε πολλά βιβλία. Τα πιο δημοφιλή από αυτά είναι τα βιβλία για το bodybuilding: «The New Encyclopedia of Bodybuilding», «Bodybuilder Development» και «Gaining Mass for Men». Το 2023 θα κυκλοφορήσει το νέο βιβλίο του Άρνολντ Σβαρτσενέγκερ «Be Useful. Επτά κανόνες για τη ζωή».

Ο Σβαρτσενέγκερ θεωρείται επίσης κορυφαίος κινηματογραφικός αστέρας στις ταινίες δράσης και περιπέτειας. Η πρώτη του ταινία ήταν μόλις το 1970, με τίτλο "Hercules in New York", στην οποία η φωνή του είχε ντουμπλαριστεί, και το όνομα στους τίτλους της ταινίας αυτής ήταν "Arnold Strong", επειδή το επίθετό του ήταν δύσκολο να προφερθεί στα αγγλικά. Το ντεμπούτο του στον έναρθρο λόγο έγινε το 1976, με την ταινία "Stay Hungry", για την οποία κέρδισε και χρυσή σφαίρα Πρωτοεμφανιζόμενου Ηθοποιού. Έπειτα ακολούθησε το φιλμ ντοκιμαντέρ "Pumping Iron" του 1977. Η μεγάλη κινηματογραφική επιτυχία ήρθε το 1982, με την ταινία "Conan The Barbarian", και δύο χρόνια αργότερα ακολούθησε το σίκουελ της ταινίας, "Conan The Destroyer", χωρίς την ίδια όμως επιτυχία.

Την ίδια χρονιά, 1984, έπαιξε τον πρωταγωνιστικό ρόλο στην ταινία "The Terminator" (Ο Εξολοθρευτής), στην οποία υποδύθηκε ένα φονικό ρομπότ. Ακολούθησαν οι ταινίες "Commando" (Κομάντο) και "Red Sonja" το 1985, "Raw Deal" (Το ξεκαθάρισμα) το 1986, "Ο Κυνηγός" το 1987, "Αποστολή Εκτός Έδρας" το 1988 και άλλες πολλές, οι οποίες τον καθιέρωσαν ακόμα περισσότερο.

Το 1991 έπαιξε στο σίκουελ του Εξολοθρευτή "Τerminator 2: Judgement Day" και το 2003 προβλήθηκε η τρίτη ταινία με τίτλο "Terminator 3: Rise Of The Machines", στις οποίες είχε τον ίδιο ρόλο που είχε και στην πρώτη ταινία της σειράς. Το 1999 πρωταγωνίστησε στο υπερφυσικό θρίλερ "End Of Days", το 2000 στο "6th Day", και το 2002 στο "Collateral Damage", που ωστόσο δεν είχαν επιτυχημένη πορεία στο αμερικανικό box office. Παράλληλα έχει παίξει και σε κωμικές ταινίες, προβάλλοντας έτσι και το κωμικό του ταλέντο. Ακόμα, διατηρεί φιλικές σχέσεις με τον σκηνοθέτη του Terminator 1 και 2, Τζέιμς Κάμερον.

## Κυβερνήτης της Καλιφόρνιας
Το 2003, εξελέγη 38ος Κυβερνήτης της Καλιφόρνιας, με την πολιτική παράταξη των Ρεπουμπλικανών, και στη συνέχεια επανεξελέγη το 2006. Έχει αποκτήσει την αμερικανική υπηκοότητα, από το 1984. 

Είναι παντρεμένος από το 1986 με τη δημοσιογράφο Μαρία Σράιβερ, η οποία είναι ανηψιά του John F. Kennedy, και έχουν τέσσερα παιδιά, δύο κορίτσια και δύο αγόρια. Το 1997 ο ηθοποιός υπεβλήθη σε εγχείρηση καρδιάς. Είναι υπέρμαχος της σωστής διατροφής και της άθλησης. Στα περιοδικά που σχετίζονται με το bodybuilding, το όνομά του κατέχει τιμητική θέση, ενώ δημοσιεύονται άρθρα από την αθλητική του σταδιοδρομία. Το περιοδικό Γκίνες τον ονομάζει ως τον άνθρωπο με το πιο τέλεια αναπτυγμένο σώμα στην ιστορία του κόσμου.

Παρότι έχει πλέον επικεντρωθεί στην πολιτική του καριέρα, ο Άρνολντ Σβαρτσενέγκερ είχε δηλώσει το ενδεχόμενο να παίξει και στην τέταρτη συνέχεια της σειράς του "Εξολοθρευτή" το 2009, με τίτλο "Terminator: Salvation". Για τις ανάγκες της ταινίες με τη βοήθεια των οπτικών εφέ ο Σβαρτσενέγκερ θα εμφανιζόταν με το σώμα που είχε στο πρώτο φιλμ της σειράς. Τελικά όμως κάτι τέτοιο δεν πραγματοποιήθηκε, αφού τον ρόλο του Εξολοθρευτή εν τέλει υποδύθηκε ο Αυστριακός ηθοποιός και bodybuilder Ρόλαντ Κίκινγκερ, τον οποίο πολλοί τον συσχετίζουν με τον Σβαρτσενέγκερ. Από σύμπτωση, ο ίδιος ηθοποιός είχε υποδυθεί τον Σβαρτσενέγκερ στο βιογραφικό φιλμ "See Arnold Run" το 2005. Το 2015, τελικώς, ο Σβαρτσενέγκερ επανήλθε στον ρόλο του Εξολοθρευτή Τ-800 στην ταινία Εξολοθρευτής: Γένεσις.

Ο Άρνολντ Σβαρτσενέγκερ έχει ύψος 1.88 και το βάρος του όταν έκανε επαγγελματικό bodybuilding έφτανε τα 113 κιλά. Από τις ταινίες του *Terminator* έχει καθιερώσει τις ατάκες "I 'll be back" και "Hasta la vista, baby", τις οποίες έχει χρησιμοποιήσει και σε άλλες ταινίες του. Με την εκλογή του ως Κυβερνήτης της Καλιφόρνιας, απέκτησε τα παρατσούκλια "Conan The Republican" και "The Governator". Όταν αποφάσισε να ασχοληθεί με την πολιτική, σταμάτησε να γυμνάζεται και έχασε την παλαιότερη φυσική του κατάσταση.

## Τίτλοι Bodybuilding

* 1965	Junior Mr. Europe	Germany
* 1966	Best Built Man of Europe	Germany
* 1966	Mr. Europe	Germany
* 1966	International Powerlifting Championship	Germany
* 1966	NABBA Mr. Universe amateur	London 2nd to Chet Yorton
* 1967	NABBA Mr. Universe amateur	London
* 1968	NABBA Mr. Universe professional	London
* 1968	German Powerlifting Championship	Germany
* 1968	IFBB Mr. International	Mexico
* 1968	IFBB Mr. Universe Florida 2nd to Frank Zane
* 1969	IFBB Mr. Universe	New York
* 1969	NABBA Mr. Universe professional	London
* 1969	Mr. Olympia New York 2nd to Sergio Oliva
* 1970	NABBA Mr. Universe professional	London defeated his idol Reg Park
* 1970	Mr. World	Columbus, Ohio defeated Sergio Oliva for the first time
* 1970	Mr. Olympia	New York
* 1971	Mr. Olympia	Paris
* 1972	Mr. Olympia	Essen, Germany
* 1973	Mr. Olympia	New York
* 1974	Mr. Olympia	New York
* 1975	Mr. Olympia	Pretoria, South Africa subject of the documentary Pumping Iron
* 1980	Mr. Olympia	Sydney, Australia

## Φιλμογραφία

## Παραπομπές


## Εξωτερικοί σύνδεσμοι

* Επίσημη ιστοσελίδα
* State of California— Το γραφείο του κυβερνήτη Άρνολντ Σβαρτζενέγκερ
* μουσείο  
* Ιταλική ιστοσελίδα
* Επίσημη πολιτική ιστοσελίδα
* 
**Ιστοσελίδα εκλογών**
* Official VoteCircle Profile 

Κατηγορία:Αυστριακοί ηθοποιοί
Κατηγορία:Κυβερνήτες της Καλιφόρνια
Κατηγορία:Αυστριακοί πολιτικοί
Κατηγορία:Βραβευμένοι με Χρυσή Σφαίρα
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί αυτοβιογράφοι
Κατηγορία:Αυστριακοί αυτοβιογράφοι
Κατηγορία:Αυστριακοί σκηνοθέτες κινηματογράφου
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Αμερικανοί πολιτικοί
__ΕΥΡΕΤΗΡΙΟ__